b'\n_START_ARTICLE_\nLuftskipshangaren i Ny-\xc3\x85lesund\n_START_PARAGRAPH_\nLuftskipshangaren i Ny-\xc3\x85lesund ble bygget i 1925-1926 for \xc3\xa5 huse luftskipet \xc2\xabNorge\xc2\xbb  under oppholdet (7. - 11. mai 1926) i Ny-\xc3\x85lesund._NEWLINE_Hangaren er lite p\xc3\xa5aktet i norsk polarhistorie, muligens p\xc3\xa5 grunn av at Amundsen s\xc3\xa5 p\xc3\xa5 den som en \xc2\xabbagatell\xc2\xbb i sitt store prosjekt, flyvningen over Nordpolen. Den er heller ikke blitt fremhevet i Amundsens b\xc3\xb8ker om nordpolsferden, langt mindre nevnt at det var Europas st\xc3\xb8rste trekonstruksjon._NEWLINE_Byggearbeidet startet 25. oktober 1925 da materialer og 26 bygningsarbeiderne ankom Ny-\xc3\x85lesund og bygget stod klar da luftskipet ankom 7. mai 1926. Det var datidens st\xc3\xb8rste trekonstruksjon i Europa, 110 m langt, 34 m bredt og 40 m h\xc3\xb8yt. Hangaren ble kledd med seilduk. Det doble reisverket omfattet 600 m\xc2\xb3 t\xc3\xb8mmer fra Tr\xc3\xb8ndelag, 10 \xc3\x97 12 og 8 \xc3\x97 8 tommer og kledd med 10 000 m\xc2\xb2 sort seilduk. Ti tonn med spesialtilpassede spiker og bolter m\xc3\xa5tte til for \xc3\xa5 feste reisverket._NEWLINE_Det var Norsk Luftseiladsforening som hadde p\xc3\xa5tatt det \xc3\xb8konomiske ansvar for byggingen og engasjert, etter r\xc3\xa5d fra Oslo T\xc3\xb8mmermesterforening, t\xc3\xb8mmermester Ferdinand Reinhardt Arild. T\xc3\xb8mrermester Arild h\xc3\xb8stet liten anerkjennelse fra polarhelten. De m\xc3\xb8ttes ved en anledning f\xc3\xb8r luftskipet startet. Amundsen klaget over boforholdene, og Arild fremhevet at det var gjort i samsvar med Luftseilasforeningen, at han var engasjert og fikk sin gasje fra denne og f\xc3\xb8rte all korrresponsanse med Luftseilasforeningen. Amundsen svarte \xc2\xabsnakk ikke med meg om denne luftseilasforening\xc2\xbb, hvorp\xc3\xa5 han sendte Arild et blikk og snudde helt om._NEWLINE_Hangaren ble revet rundt 1927 og t\xc3\xb8mmeret sk\xc3\xa5ret opp til dimensjoner det var behov for. Grunnmuren st\xc3\xa5r og bevaeres som et fortidsminne, i likhet med fort\xc3\xb8yningsmasten._NEWLINE_Det finnes en modell av luftskipshangaren i Luftskipsmuseet p\xc3\xa5 Spitsbergen.'